Halterofilele Loredana Toma şi Mihaela Cambei au obţinut calificarea la Jocurile Olimpice de la Paris, unde vor participa la categoriile 71 kg, respectiv 49 kg.
Anunțul a fost făcut vineri de Comitetul Olimpic şi Sportiv Român, pe pagina oficială de Facebook. Astfel, numărul sportivilor români calificaţi la Jocurile Olimpice de la Paris a ajuns în acest moment la 88.
Loredana Toma s-a calificat la Jocurile Olimpice Paris 2024, după ce s-a clasat pe locul 4 în ierarhia mondială feminină de haltere, în limitele categoriei 71 kg. Ea este cea mai bine clasată halterofilă din Europa.
În vârstă de 28 de ani, Loredana Toma are în palmares la Campionatele Mondiale trei medalii de aur (la total, smuls, aruncat) la Anaheim (SUA), în 2017, în limitele categoriei 63 kg, două medalii de aur (la total şi smuls) la Bogota (India), în 2022, la 71 kg. Ea a câştigat o medalie de argint (la smuls) şi un bronz (la total), la Aşgabat (Turkmenistan), în 2018, şi un bronz (la total) la Pattaya (Thailanda), în 2019, în limitele categoriei 64 kg.
La Campionatele Europene, Toma a reuşit de patru ori tripla de aur (la total, smuls şi aruncat): în 2017 şi 2018 – la 63 kg şi în 2019 şi 2021 – la 64 kg. În limitele categoriei 58 kg, a cucerit două medalii de argint, (la aruncat şi total), un bronz, la smuls, în 2013 şi tripla de argint, în 2014.
Ea a fost desemnată cea mai bună halterofilă europeană a anului 2021.
Aleasă cea mai bună halterofilă din Europa în 2023, Mihaela Cambei a obţinut calificarea olimpică în limitele categoriei 49 kg. Ea va concura la Paris 2024 graţie locului ocupat în ierarhia mondială. Românca ocupă locul 5 la categoria ei de greutate şi este cea mai bine clasată sportivă din Europa.
Mihaela Cambei este triplă campioană europeană de seniori în 2023 şi 2024 şi medaliată cu argint şi bronz la smuls, la Mondialele din 2022, respectiv 2023.
Ea este legitimată la CSM Oneşti şi va participa la prima ei ediţie de Jocuri Olimpice.
Team Romania are în acest moment 88 de sportivi calificaţi la JO 2024, la 13 sporturi.